Úrad vlády Slovenskej republiky
Sekcia ľudských práv a rovnakého zaobchádzania
Národný koordinátor Európskeho roka aktívneho starnutia a solidarity medzi generáciami (2012)	

Európska komisia vyhlásila rok 2012 za Európsky rok aktívneho starnutia a solidarity medzi generáciami (2012), ktorý svojim zameraním nadväzuje na rok 2010, venovaný boju proti chudobe a sociálnemu vylúčeniu a na tohtoročné aktivity podporujúce dobrovoľníctvo. Právnym základom je návrh Rozhodnutia Európskeho parlamentu a Rady o Európskom roku aktívneho starnutia a solidarity medzi generáciami (2012) č. 201/0242(COD).
Celkovým cieľom európskeho roka je uľahčovať vytváranie kultúry aktívneho starnutia v Európe spočívajúcej na spoločnosti pre všetky vekové kategórie. Európsky rok podnecuje a podporuje úsilie členských štátov, regionálnych a miestnych orgánov, sociálnych partnerov, občianskej spoločnosti a podnikateľského sektora vrátane malých a stredných podnikov, zamerať sa na podporu aktívneho starnutia a vynaložiť väčšie úsilie na mobilizáciu potenciálu rýchle rastúceho počtu obyvateľov nad 55 rokov a na solidaritu a spoluprácu medzi generáciami so zreteľom na rozmanitosť a rodovú rovnosť. 
Ciele európskeho roka sú upravené nasledovne:
(a)	zvyšovať všeobecné povedomie o význame aktívneho starnutia a solidarity medzi generáciami a zabezpečiť, aby boli v politických programoch zainteresovaných strán na všetkých úrovniach zaradené na popredné miesto;
(b)	podnecovať diskusiu, vymieňať si informácie a rozvíjať vzájomnú výmenu skúseností s cieľom podporovať politiku aktívneho starnutia, stanoviť a šíriť osvedčené postupy; 
(c)	ponúknuť rámec pre záväzky a konkrétne opatrenia, ktoré umožnia vypracovať inovatívne riešenia, politiky a dlhodobé stratégie vrátane komplexných stratégií riadenia otázok spojených s vekom v oblasti zamestnanosti a práce;
(d)	podporiť činnosti, ktoré pomôžu bojovať proti diskriminácii na základe veku, odstrániť stereotypy spojené s vekom a odbúrať bariéry, najmä pokiaľ ide o možnosti zamestnania.

Dňa 26. 5. 2011 sa na Úrade vlády SR konalo 1. zasadnutie Riadiaceho výboru Európskeho roku aktívneho starnutia a solidarity medzi generáciami (2012), ktorého členovia sú zástupcovia štátnej správy, samosprávy, mimovládnych organizácií, odborových a zamestnávateľských zväzov a vedecko-výskumných inštitúcií. V blízkej dobe Úrad vlády SR plánuje preložiť a publikovať príručku Ako presadzovať aktívne starnutie v Európe – nástroje a prostriedky pre lokálnych a regionálnych partnerov (autori Age Platform Europe a EK).